Un șofer băut a ratat, azi-noapte, intrarea într-un giratoriu de pe DN1 și a intrat în linie dreaptă. Impactul a fost puternic, iar mașina a sărit în aer, după care a aterizat pe prelata unui TIR care circula în același sens, spre Vâlcea. Acesta poate să fi fost norocul șoferului, pentru că prelata a atenuat mult impactul.

Accidentul s-a petrecut pe DN1, în apropiere de Veștem, la sensul giratoriu de la Caucho. Șoferul, în vârstă de 37 de ani, din Șelimbăr, era conștient la venirea echipajelor de Poliție. Agenții au putut chiar să îl testeze cu aparatul eitlotest, iar rezultatul a arătat o alcoolemie de 0,83.

TIR-ul pe care a aterizat șoferul era încărcat cu diverse mărfuri, spre norocul conducătorului auto, pentru că impactul mașinii cu asfaltul, după săritura de câțiva metri în aer, ar fi fost, probabil, devastator.

Șoferul a fost transportat la spital, însă este acum cercetat pentru conducere sub influența alcoolului și vătămare corporală. În plus, va trebui să suporte și daunele cauzate TIR-ului.

Foto: Google Street View

